Üheks olulisemaks ja suuremaks ettevõtmiseks kujunes Ungaris Sóstó Muuseumikülas näituse Leib on talu peremees avamine 15. septembril 2007. Leiva kui ühe rahvussümboli kaudu saime rahvusvahelisel tasemel tutvustada eestlaste - maaharijate ajalugu, meie kultuuri, kombeid, tavasid. Näitus annab ülevaate rukkileiva kujunemisest rahvustoiduks, samuti rukki laiemast tähendusest eestlaste rahvuskultuuri osana.  Näitus on kujundatud rändnäitusena (koostaja Mare Viiralt), see jääb Ungari Eesti Instituudi toetusel ringlema Ungari muuseumides ja teistes kultuuriasutustes. Ekspositsiooni avamispäeval toimus rahvusvaheline toidufestival, kus küpsetasime ja tutvustasime rukkileiba.